Hans Zimmer (Komponist)

**Hans Florian Zimmer** (* 12. September 1957 in Frankfort an’n Main) is en düütschen Komponist, de sik sünners dör sien Filmmusiken in groten Naam maakt hett.

## Levensloop
Zimmer hett as Kind in’t Öllernhuus dat Klaveerspelen lehrt, wobi he aver blots för en korte Tiet en Schoolmeester dorto harr, wieldat he sik in Henblick op de Grundregeln för Klaveerspelers nich mit de Disziplin anfrünnen kunn, de de Schoolmeester infordert hett. In dat engelsche Internat Hurtwood House hett he sien Abitur maakt. Blangenbi hett he in Musikgruppen as Krisma un Ultravox an’n Synthesizer seten, man en akademische musikaalsche Utbilln hett he nich dörlopen.

### Johren in England
Enn vun de 1970er Johren hett Zimmer Musikjingles för Warf komponeert un hett bi den Videoclip *[[Video Killed the Radio Star]]* vun The Buggles an’n Modular-Synthesizer mitarbeit. Warf- un Radio-Jingles hett he in London in dat Studio Air Edel komponeert. Dor hett he den bekannten engelschen Filmmusik-Komponisten Stanley Myers drapen un is 1980 sien Assistent worrn. Vun em hett Hans Zimmer veel över dat Komponeeren för Orchester lehrt. Und dör jemehr Tosamenarbeit hett immer ok eerste lüttere Opdrääg för egen Filmmusiken kregen. In de 1980er Johren hett he gau Acht op sik togen dör de Musiken to Filmen as *Driving Miss Daisy*.

### Spood in Hollywood
De Ehfru vun den Speelbaas Barry Levinson hett de Filmmusik to den Film *A World Apart* köfft. Dorophen hett se ehrn Mann anraat, mit Zimmer tosamentoarbeiten bi sien kamen Film *Rain Man*. För de Musik to den Film hett Zimmer 1989 sien eerste Oscarnomineeren kregen.

Anfang vun de 1990er Johren weer Zimmer vör allen vun wegen sien ne’e Kombinatschoon vun Orchester- un Synthesizermusik bekannt. Mit Ridley Scott sien *Black Rain* un Ron Howard sien *Backdraft* hett he en ganz ne’en, egenen Stil entwickelt, Actionfilmen to vertonen. Sünners *Backdraft* gellt as en Mielensteen in de Filmmusikhistorie: Zimmer harr sik överleggt, den Film mit en so nöömten „Wall-to-Wall Score“ to vertonen, dat bedüüt, den gröttsten Deel vun’n Film mit Musik to ünnerleggen. Dormit hett he den Prototyyp för vele latere Actionfilmmusiken in Hollywood sett.

De Stilitik, de groff op en mächtig Hööftthema, rhythmische Actionmotiven un langsome Afsnitten för de beiden Hööftfiguren baseert, is later in tallriek annere Filmen wedder opgrepen worrn.

Mit *A World Apart* un *The Power of One* harr Zimmer al Musik schreven, de afrikaanschen Influss harr. Dat weer ok en Grund, worüm Zimmer anstellt weer, de Musik to den Walt-Disney-Tekentrickfilm *The Lion King* to komponeeren. Dör de Tosamenarbeit mit Lebo M is dor en veel achte Musik bi rutkamen, de afrikaansche Kläng mit traditschonell Orchestermusik kombineert. De Filmmusik to den Film gellt as een vun de meistverköfften bit hüüt. 1995 hett Zimmer dorför den Oscar för de Beste Filmmusik kregen.

Tohopen mit sien Partner Jay Rifkin hett Zimmer Mitt vun de 1980er Johren dat Filmmusikstudio Media Ventures grünnt. He hett 2003 na en Rechtsstriet mit Rifkin das Geschäft mit sien Ünenrnehmen Remote Control Productions övernahmen. Dat is en Oort Talentsmeed, woneem ok enige annere Filmmusik-Komponisten arbeiten doot, as to’n Bispeel Steve Jablonsky, James Dooley, Heitor Pereira oder Geoff Zanelli. To de bekanntesten ehmoligen Komponisten bi Remote Control Productions tellt Klaus Badelt, John Powell, Nick Glennie-Smith, Mark Mancina und Harry Gregson-Williams.

Vundaag leevt un arbeit Zimmer in Los Angeles un höört to de Filmkopmonisten mit den gröttsten Spood un Influss vun de Hollywood-Historie. Na’n Afluss vun de Arbeit to den Film *The Dark Knight* plaant Zimmer en poor Konzerten to geven.

### Tokamen Projekten
Wat bi Zimmer tokamen ansteiht is eerstmol *The Dark Knight*, womit de Film *Batman Begins* wietergeiht. Bito staht de Animatschoonsfilm *Kung Fu Panda* un *Frost/Nixon*, de Verfilmen vun’t Theaterstück mit den glieken Naam an. 

## Stil
En Kennteken för Hans Zimmer is de Bruuk vun ethnischen Musikinstrumenten as to’n Bispeel dat Duduk in *Gladiator* speelt vun den armenschen Dudukspeler Dschiwan Gasparjan, Flöten in *Beyond Rangoon* oder Taikos in *The Last Samurai*. Dorto höört ok Kompositschonen mit afrikaanschen Influss as in *A World Apart*, *The Power of One*, *The Lion King* oder *Black Hawk Down*, aver ok Musik to Kummedien as *As Good as it Gets* oder *Tricks*. He arbeit regelmatig mit de Speelbasen Ridley Scott, James L. Brooks, Gore Verbinski un Penny Marshall tosamen. As een vun sien besten Warken tellt de Musik to den Film *The Thin Red Line*. Zimmer sülvst betekent Ennio Morricone as sien gröttst Vörbild.

Zimmer arbeit faken mit de glieken Musikers tosamen. In vele Musiken warrt to’n Bispeel een Gitarr vun Heitor Pereira speelt oder een Cello vun Martin Tillmann.

Zimmer komponeert faken al lang vör’t Anfangen vun Film Suiten, de all wichtigen Bestanddelen vun de latere Filmmusik bargt. Gegen Enn vun de Produkschon deent disse Suiten as Grundlaag för de Musik, de direkt to dat Bild schreven warrt. Man ok de Suiten sülvst warrt tomeist as Deel vun de Filmmusik bruukt, as to’n Bispeel de Titel 9 bit 13 vun de Musik to *The Da Vinci Code*, de de vun Zimmer schreven Suite dorstellt. In en Interview verklort Zimmer sülvst sien Vörgahnswies: Mit de modern Reeknertechnik kann en Film ok in letzte Minuut noch bannig ännert warrn, dat he keen groten Sinn mehr dorachter sütt, to töven bitdat de Produkschoon un de Snitt vun Film fardig sünd nu denn eerst mit dat Komponeeren antofangen. Beter is dat ut sien Sicht, as de Makers op disse Wies en Grundlaag to’n Arbeiten hebbt un de Musik villicht sogor mehr Influss op den Stil vun’n Film hett.

Faken helpt sünners to’n Enn vun en Filmprodukschoon hen annere Komponisten Zimmer bi sien Musik, dordör dat se för em Delen op de Grundlaag vun sien Suiten un musikaalsch Ideen för’t Orchester ümsetten doot, arrangeert oder ok komponeert. Disse Tosamenarbeit is bi enige Filmmusik-Anhangers ümstreden, in Hollywood aver nich roor.

Rupert Gregson-Williams hett dorto in en Interview vertellt, dat faken de Ansicht herrscht, dat Zimmer för de Musik ehrt warrt, ofschoonst banig veel Lüüd an de Musik arbeit hebbt. He sülvst harr an verscheden Szenen to *The Prince of Egypt* arbeit, un all de Themen weern vun Zimmer schreven worrn. He harr de Opgaav hat, dat Thema to nehmen un inhaltlich in de Szeen intoarbeiten, man de drieven Kraft weer jümmer Zimmer wesen. 

Hans Zimmer komponeert aver nich blots, he övernimmt bi Filmen ok dat Utföhren as verantwoortlich Musikproduzent.

## Filmografie (Utwahl)

## Utteken un Priesen
De Filmmusikwarken vun Hans Zimmer harrn veel Spood, wat sik ok in de velen Filmpriesen un Utteken wiesen deit, de Zimmer wunnen hett. Bit vundaag (April 2012) is Hans Zimmer mit mehr as föfftig Priesen ehrt worrn. Dorto kamt wietere üm un bi söventig Nomineeren, dorünner ok mehrmols för den *Oscar*.Uttekent worrn is he mit (Utwahl):
* 1989: den *[[BMI Film Music Award]]* för *Rain Man*.
* 1992: den *[[BMI Film Music Award]]* för *Backdraft*.
* 1993: den *[[Echo (Musikpries)|Echo]]* in de Kategorie *Best internatschonal Filmmusik* för *The House of Spirits*.
* 1995: den *[[Oscar]]* in de Kategorie *[[Oscar/Best Filmmusik|Beste Filmmusik]]* för *The Lion King*.
* 1995: den *[[Golden Globe]]* in de Kategorie *[[Golden Globe Award/Best Filmmusik|Beste Filmmusik]]* för *The Lion King*.
* 1996: den *[[Grammy]]* in de Kategorie *Best Kompositschoon för Film oder Feernsehn* för *Crimson Tide*
* 1996: den *Richard Kirk Career Achievement Award* vun de *[[BMI Film & TV Awards]]*
* 1999: den *[[Satellite Awards|Golden Satellite Award]]* in de Kategorie *Best Original Filmmusik* för *The Thin Red Line*.
* 2000: den *[[Joseph-Plateau-Filmprijs]]* (Ehrenpries).
* 2001: den *[[Satellite Awards|Golden Satellite Award]]* in de Kategorie *Best Original Filmmusik* (tosamen mit Lisa Gerrard) för *Gladiator*.
* 2001: den *[[Golden Globe]]* in de Kategorie *[[Golden Globe Award/Best Filmmusik|Beste Filmmusik]]* (tosamen mit Lisa Gerrard) för *Gladiator*
* 2001: den *[[Hollywood Film Award]]* in de Kategorie *Rutragen Leistung in de Filmmusik*.
* 2003: den *Ehrenpries för’t Levenswark* vun’t *[[National Board of Review]]* för utermatig Leistung in Filmmusik. 
* 2004: den *[[Satellite Awards|Golden Satellite Award]]* in de Kategorie *Best Original Filmmusik* för *The Last Samurai*.
* 2006: den *[[Düütsch Filmkritikerpries|Düütschen Filmkritikerpries]]* in de Kategorie *Beste Filmmusik* (tosamen mit Nick Glennie-Smith) för *Der Kleine Eisbär 2 – Die geheimnisvolle Insel*.
* 2009: den *[[Grammy]]* in de Kategorie *Best Kompositschoon för Film oder Feernsehn* för *The Dark Knight*

## Borns


## Weblenken

* Offizielle Websteed (eng.)
* Diskografie vun Hans Zimmer bi Soundtrack Collector (eng.)
* ''Hans Zimmer - Komponist in Hollywood'' (ZDF)
* ''Hans Zimmer un sien Karibik-Piraten'' (ZDF)